**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO REORGANIZUOTI UŽDARĄJĄ AKCINĘ BENDROVĘ „senaSIS TURGUS“ PROJEKTO“**

**1. Sprendimo projekto esmė, tikslai ir uždaviniai.**

Sprendimo projektu siekiama pradėti Klaipėdos miesto savivaldybės (toliau – Savivaldybė) valdomos uždarosios akcinės bendrovės „Senasis turgus“ reorganizavimo procedūras, siekiant ją prijungti prie Savivaldybės valdomos uždarosios akcinės bendrovės „Naujasis turgus“, tikslu – optimizuoti ir efektyvinti Savivaldybės valdomų bendrovių veiklą, užtikrinti efektyvų ir racionalų savivaldybės turto naudojimą, siekti visuomeninės naudos.

**2. Projekto rengimo priežastys ir kuo remiantis parengtas sprendimo projektas.**

***Teisinis reglamentavimas***

Lietuvos Respublikos akcinių bendrovių įstatymo (toliau – ABĮ) 20 straipsnio 1 dalies 22 punktas nustato *išimtinę visuotinio akcininkų susirinkimo kompetenciją priimti sprendimus dėl bendrovės reorganizavimo, patvirtinti reorganizavimo sąlygas*. Tačiau Savivaldybių turtinių ir neturtinių teisių įgyvendinimo savivaldybių valdomose įmonėse tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 5.1.2 papunktis nustato, kad „*Tik vadovaudamasis savivaldybės tarybos sprendimais savivaldybės administracijos direktorius užtikrina, kad būtų atlikti teisiniai veiksmai, ar priima procedūrinius sprendimus dėl savivaldybės valdomos įmonės reorganizavimo*.“

Lietuvos Respublikos vietos savivaldos įstatymo 16 straipsnio 2 dalies 21 punktas įtvirtina, išimtinę savivaldybės tarybos kompetenciją – priimti sprendimus dėl savivaldybės valdomų įmonių reorganizavimo.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 8 straipsnio 1 dalies 1 punktas reglamentuoja, kad Savivaldybių turtą valdo, naudoja ir juo disponuoja savivaldybių tarybos pagal Lietuvos Respublikos vietos savivaldos įstatymą – įgyvendindamos turto savininko funkcijas.

Minėto įstatymo 9 straipsnis nustato, kad savivaldybių turtas turi būti valdomas, naudojamas ir juo disponuojama vadovaujantis visuomeninės naudos, efektyvumo, racionalumo, viešosios teisės principais. 12 straipsnio 1 dalis įtvirtina, kad Savivaldybėms nuosavybės teise priklausančio turto savininko funkcijas, vadovaudamosi įstatymais, įgyvendina savivaldybių tarybos.

ABĮ 61 straipsnis nustato, kad *bendrovės reorganizuojamos Civilinio kodekso nustatytais būdais*, Bendrovė gali būti reorganizuojama ar dalyvauti reorganizavime tik tuomet, kai visiškai apmokėtas jos įstatinis kapitalas, *reorganizavime gali dalyvauti tik tos pačios teisinės formos bendrovės*.

ABĮ 62 straipsnio 1 dalis įtvirtina, kad Sprendimą dėl reorganizavimo priima kiekvienos reorganizuojamos ir dalyvaujančios reorganizavime bendrovės visuotiniai akcininkų susirinkimai, išskyrus šiame Įstatyme nustatytas išimtis <..>.

ABĮ 68 straipsnio 1 dalis nustato, kad reorganizuotų bendrovių visas turtas, teisės ir pareigos pereina po reorganizavimo veiksiančioms bendrovėms nuo po reorganizavimo tęsiančių veiklą bendrovių pakeistų įstatų įregistravimo juridinių asmenų registre, jeigu reorganizavimo sąlygose nenustatyta kitaip. Turtas, teisės ir prievolės bendrovėms priskiriamos pagal reorganizavimo sąlygas.

Lietuvos Respublikos civilinio kodekso (toliau – CK) 2.95 straipsnio 2 dalis įtvirtina, kad reorganizavimas – tai juridinio asmens pabaiga be likvidavimo procedūros.

CK 2.96 straipsnio 1 dalis įtvirtina, kad sprendimą reorganizuoti juridinį asmenį priima juridinio asmens dalyviai arba teismas įstatymų nustatytais atvejais.

CK 2.97 straipsnio 1, 2, 3 dalys nustato, kad juridiniai asmenys gali būti reorganizuojami jungimo ir skaidymo būdu. Galimi juridinių asmenų jungimo būdai yra *prijungimas* ir sujungimas. *Prijungimas – tai vieno ar daugiau juridinių asmenų prijungimas prie kito juridinio asmens, kuriam pereina visos reorganizuojamo juridinio asmens teisės ir pareigos*.

CK 2.98 straipsnio 1 dalis įtvirtina, kad reorganizavime gali dalyvauti tik tos pačios teisinės formos juridiniai asmenys <..>.

***Pagrįstumas***

EBPO rekomendacijose Lietuva skatinama racionalizuoti sektorius, tobulinti paslaugas, optimizuoti kaštus, diegti naujoves, gerinti aptarnavimo kokybę, prieinamumą, greitį, todėl dažnai viešąsias paslaugas teikiančios įmonės yra sujungiamos, reorganizuojamos ar kitaip pertvarkomos.

Savivaldybės tarybos Kolegija 2021-07-16 posėdyje svarstė dėl UAB „Senasis turgus“ (toliau – Bendrovė), kurios 100 proc. akcijų priklauso Savivaldybei, veiklos tęstinumo:

- Pažymėta, kad Savivaldybės taryba 2019 m. balandžio 12 d. sprendimu Nr. T2-95 sutiko padidinti Bendrovės įstatinį kapitalą papildomais kitų asmenų įnašais iki 3 395 842,87 Eur, papildomai išleidžiant 0,29 Eur nominalios vertės 5 737 803 vienetus paprastųjų vardinių akcijų, kurių bendra nominali vertė – 1 663 962,87 Eur, nustatant, kad akcijų emisijos kaina lygi jų nominaliai vertei. Taip pat šiuo sprendimu buvo nustatyta, kad padidinus Bendrovės įstatinį kapitalą, Savivaldybei nuosavybės teise turi priklausyti ne mažiau kaip 51 proc. visų bendrovės akcijų.

- Savivaldybės administracija, vadovaudamasi priimtu Savivaldybės tarybos sprendimu, organizavo privataus investuotojo atrankos/paieškos procedūras. Paskelbus apie investuotojo atranką buvo gautas vienas UAB „Tilžės turgus“ (toliau – Investuotojas) pasiūlymas investuoti į Bendrovę apmokant už papildomai išleidžiamas 5 737 803 vienetus paprastųjų vardinių akcijų, kurių bendra nominali vertė – 1 663 962,87 Eur. Savivaldybės administracija vykdė derybas su Investuotoju dėl akcininkų sutarties sąlygų. Tačiau derybos buvo nutrauktos nepavykus suderinti esminių akcininkų sutarties sąlygų.

Savivaldybės administracija Savivaldybės tarybos Kolegijai teikė siūlymus (variantus) dėl Bendrovės tolimesnės veiklos ir jos valdymo:

I variantas. Bendrovės įstatinio kapitalo didinimas privačių asmenų lėšomis, privačiam akcininkui perleidžiant 51 proc. akcijų;

II variantas. Bendrovės 100 proc. akcijų paketo pardavimas viešo aukciono būdu;

**III variantas. Bendrovės reorganizavimas prijungiant ją prie UAB „Naujasis turgus“**.

*Savivaldybės tarybos kolegija išreiškė pritarimą III variantui, todėl atitinkamai teikiamas šis sprendimo projektas*.

***Argumentai***

Tiek UAB „Senasis turgus“ tiek UAB „Naujasis turgus“ vykdo tą pačią veiklą, tai yra turgaus veiklą. Šiuo metu Bendrovei laikinai vadovauja UAB „Naujasis turgus“ vadovas.

Atlikus Bendrovės reorganizaciją ir prijungus ją prie UAB „Naujasis turgus“:

- liktų viena Savivaldybės valdoma bendrovė, kuri vykdo turgaus veiklą;

- atsirastų galimybė efektyviau naudoti Bendrovės turtą ir žmogiškuosius išteklius;

- pardavus nenaudojamą Bendrovės turtą gautas lėšas galima būtų panaudoti turgaus prekybinės halės kapitaliniam remontui, kas leistų pagerinti sąlygas prekybininkams, pirkėjams ir pritraukti naujų išskirtinių paslaugų į šią teritoriją.

Bendrovė šiuo metu turi nenaudojamo nekilnojamojo turto, kuris nėra tinkamas jos veiklai vykdyti ir gali būti parduodamas. Pardavus nenaudojamą turtą būtų galima gauti apie 1 617 600 Eur papildomų pajamų, kurios gali būti panaudotos turgaus halės kapitaliniam remontui. Bendrovė šiuo metu turi parengtą turgaus halės pastato kapitalinio remonto techninį projektą ir jo įgyvendinimui išduotą statybos leidimą.

Bendrovė galėtų vykdyti šio nenaudojamo nekilnojamojo turto pardavimą:

|  |  |  |  |  |  |
| --- | --- | --- | --- | --- | --- |
| 1. | Pastatas - Prekybos patalpos  Turgaus a. 18 | 2196-8005-7017 | 474000,00 | 0,1088 ha  Valdomas nuomos teise | Nenaudojamas |
| 2. | Pastatas - Gyvenamas namas  Turgaus a. 3 | 2190-7000-2011 | 312000,00 | 0,0348 ha  Valdomas nuomos teise | Nenaudojamas **Įrašytas į nekilnojamųjų kultūros vertybių registrą** |
| 3. | Pastatas – Parduotuvė  Galinio Pylimo g. 4  (nebaigta statyba) | 2190-7000-2022 | 300000,00 | 0,0658 ha  Valdomas nuomos teise | Nenaudojamas |
| 4. | Pastatas – Parduotuvė  Galinio Pylimo g. 8  (buvusi žuvinė) | 2190-0010-1021 | 457000,00 | 0,2884 ha  Valdomas nuomos teise | Nenaudojamas |
| 5. | Pastatas – Tualetas  Galinio Pylimo g. 8  (nenaudojamas) | 4400-0686-2579 | 74600,00 | Nenaudojamas |
|  | **Viso:** |  | **1617600,00** |  |  |

Nurodytos Bendrovės nenaudojamo turto vertės yra vidutinės Registrų centro pateikiamos vertės. Galutinė pardavimo kaina bus nustatyta po įvykusio viešo pardavimo aukciono, atsižvelgiant į nekilnojamojo turto rinkos situaciją bei jau įvykusius savivaldybės NT pardavimo aukcionus, tikėtina, kad pardavimo kaina bus didesnė.

Vykdant Bendrovės reorganizaciją būtų sumažintas administracijos darbuotojų skaičius. Tai leistų per metus sutaupyti 45-50 tūkst. Eur.

Pokyčiai įstatinio kapitalo atžvilgiu:

|  |  |  |  |  |  |
| --- | --- | --- | --- | --- | --- |
| Eil. Nr. | Įmonė | Įstatinis kapitalas (Eur) prieš reorganizaciją | Įstatinis kapitalas (Eur) po reorganizacijos | Akcijų dalis priklausanti Savivaldybei (proc.) iki reorganizacijos | Akcijų dalis priklausanti Savivaldybei (proc.) po reorganizacijos |
| 1. | UAB „Senasis turgus“ | 1 731 880,00 | x | 100 | x |
| 2. | UAB „Naujasis turgus“ | 1 996 623,32 | 3 728 503,32 | 100 | 100 |

***Optimalus reorganizacijos įgyvendinimo terminas nuo 6 iki 12 mėn.***

**3. Kokių rezultatų laukiama.**

Optimizuoti ir efektyvinti Savivaldybės valdomų bendrovių veiklą, užtikrinti efektyvų ir racionalų savivaldybės turto naudojimą, siekti visuomeninės naudos.

**4. Sprendimo projekto rengimo metu gauti specialistų vertinimai.**

-

**5. Lėšų poreikis sprendimo įgyvendinimui.**

Šio sprendimo įgyvendinimui papildomų lėšų nenumatoma.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – Savivaldybės valdomų bendrovių veiklos optimizavimas ir efektyvinimas, efektyvus ir racionalus savivaldybės turto naudojimo užtikrinimas, visuomeninės naudos siekimas.

Teikiame svarstyti šį sprendimo projektą.

Turto skyriaus vedėjas Edvardas Simokaitis